হার্ডবাউন্ড-পেপারব্যাককে পিছনে ফেলে দিয়ে তাদের জায়গা ক্রমশ দখল করছে অডিয়োবুক। পুরোনো বইয়ের লালচে পাতা উল্টে জুল ভার্নের 'অ্যারাউন্ড দ্য ওয়ার্ল্ড ইন এইট্টি ডেজ' বা চকচকে ছাপা মলাটের ভিতরে হ্যারি পটার সিরিজের কোনও গল্পের ক্লাইম্যাক্সটা আর রুদ্ধশ্বাসে পড়ার দরকার পড়বে না। কানে পছন্দের হেডগিয়ার লাগিয়ে শুনতে থাকুন আর বই পড়াকে নিয়ে চলে যান অন্য মাত্রায়। দৃশ্যমানতাকে বাদ দিলে যেন নাটক শোনার মত চোখের সামনে ভেসে উঠবে চরিত্রগুলি, যাদের কারও গলায় হয়ত কথা বলবেন অমিতাভ বচ্চন, কারও গলায় প্রিয়াঙ্কা চোপড়ার মতো খ্যাতনামা ব্যক্তিত্বরা। লেখার ঔৎকর্ষ না হয় বাদই দিলাম। সঙ্গে চরিত্রচিত্রণে বিখ্যাত ব্যক্তিদের কণ্ঠের মুন্সিয়ানা এবং পরিস্থিতিমাফিক আবহসঙ্গীতের উপস্থিতি পুরো বিষয়টিকে নিয়ে চলে যাচ্ছে অন্য এক মাত্রায়। উপরের উদাহরণগুলি সবই কাল্পনিক। কিন্তু ভারতের বাজারে অডিয়োবুকের জনপ্রিয়তা যে ক্রমশ বৃদ্ধি পাচ্ছে তা বোঝা যাচ্ছে দীপাবলির বাজারে অ্যামাজনের অডিয়োবুক সার্ভিস 'অডিবল' বুধবার ভারতে চালু হওয়া থেকে। ভারতে অডিয়োবুক নতুন কিছু নয়। একাধিক প্রকাশনা সংস্থা ইতিমধ্যেই ভারতে অডিয়োবুক পরিষেবা দিয়ে থাকে। এর পাশাপাশি মনে রাখতে হবে, চলতি বছরের জানুয়ারিতে বিশ্বের আরও ৪৩টি দেশের সঙ্গে ভারতেও ৯টি ভাষায় তাদের অডিয়োবুক পরিষেবা চালু করেছে গুগল। যা অ্যান্ড্রয়েড এবং আইওএস উভয় প্ল্যাটফর্মে পাওয়া যায় গুগল হোম এবং আরও একাধিক মাধ্যমে গুগল অ্যাসিস্ট্যান্টের সাহায্যে। গুগল প্লে-বুকস অ্যাপের মাধ্যমে অ্যান্ড্রয়েড, আইওএস, ক্রোমকাস্ট, অ্যান্ড্রয়েড ওয়্যার, অ্যান্ড্রয়েড অটো বা ল্যাপটপেও শোনা যায় গুগলের অডিয়োবুক।